
Али у овоме времену Гогољева рада 
највидније су му замисли: да створи ко- 
медије »Владимир, трећег степена« и »Ре- 
визор«. У првој (која се због цензуре 
распала »на кришчице«),* писац је на- 
мјеравао да изнесе угледна службеника, 
али не у оној свјетлости, која том знат- 
ном званичнику годи, у којој се хоће да 
покаже пред старјешинама и потчињенима; 
него у правој, закулисној боји, са свима 
његовим недостатцима и рђавштинама. Ма 
да су поједини одломци представљали не- 
вине цјелине, како цензура не би имала 
посла, ипак у цјелини та је комедија мо- 


ж >Јутро радна човска«, »Одломак«, »Пар- 
ница«, »Соба лакејска«. 

рала, за оно вријеме, бити јединствена 
осуда недостатака средњих официјал- 
них сфера; као што су пак ниже и 
скромније службене сфере биле оцртане 
у »Ревизору«. 

Међутим, пун свијести о богаству ге- 
нијалне, своје, унутрашње стваралачке 
снаге, и прожет идејом, тада распростра- 
њеном, у Пушкиновом кругу о неизмјерној 
превази генија над масом, Гогољ је не- 
тачно мислио о научној одговорности своје 
професуре, коју је, на заузимање Жу- 
ковског и Пушкина добио на петроград. 
универзитету. Он се није журио да се 
спреми и прибере за предавања, него је 
свом душом ушао у обраду »Ревизора«. 
Поред тога он је са великим поуздањем 
замишљао како ће »савладати« сву исто- 
рију малоруску и средњевековну. Он је 
на свој начин схватао историју и пре- 
давања. Волио је, и познавао, али он је 
мислио, да се драгоцјеном особином сво- 
јом, поетичним и живим уображењем, ко- 
ристи и при лекцијама, и преради исто- 
риског материјала за угледне лекције. Али 
резултат његова схватања могао је бити 
само на штету његову. Умјетнички састав 

њетових штампаних лекција био је пот- 
пуно вриједан Гогољева талента и славе, 
али научне идеје и мисли падалс су на 
дно, а универзитетска предавања (са 
изузетком двије, три доиста сјајне лек- 
ције) бјеху слаба и лака. Слушаоци брзо 
изгубише поштовање и повјерење према 
професору, и долазили су му на мреда- 
вања само зато, да се позабаве његовим 
»маленько-сказочнымъ« језиком. Напо- 
шљетку је морао да остави катедру.) 


%) И, Тургењев, у својим успоменама, има о 
Гогољу и ову забиљешку: »Гогоља сам познао 
1835. год., био сам један од слушалаца његових 
предавања (!) историје на петроградском универ- 
зитету. Предавања су, ваља рећи истину, била. 
оригинална. Прво, Гогољ је неизоставно од три 
лекције увијек пропустио двије; а друго, и кад 
се показивао на катедри, није говорио, него ша- 
путао нешто веома невезано, показивао нам неке 
мајушне челичне гривире, (Палестина и друге 
источне земље), и цијелога часа се веома збу- 
њивао и стидио. Ми смо сви вјеровали тврдо (и 
мучно да смо се варали), да он неће ништа 
пронаћи у историји, и да г. Гогољ-Јановсћи, наш 
професор (он се тако потписао на распореду 
лекција), нема ништа заједничко са Гогољем 
књижевником, нама већ познатим аутором »Ве- 
чери на салашу близу Диканке«... Нема сумње 


да је и он сам осјећао сву комичност и нез- 
~ 

Послије свих недаћа Гогољ се сав 
преда послу да »Ревизора« изнесе на 
позорницу. Напошљетку, 19. априла, 
1836. у Александровом позоришту први 
пут је одиграна ова генијална ствар, и 
до данас један од бољих украса наше 
позорнице. Прву представу Гогољ није 
гледао као творац позоришног дјела, чија 
се слава и успјех налази у допадању и 
пљескању публике, него је гледао са 
притајеном зебњом и тешком бригом за 
своје мило дјело, у које је унио своју 
душу и своје љепше, племенитије тежње. 
Метци у комедији падали су како треба, 
погађали су изврсно мету; публика је 
„била веома незадовољна и писцем и ко- 
медијом. И Цар Никола био је на пред- 
стави. Комедија му се веома свидјела. 
Она је шибала недостатке и ране дру- 
штвене, он је то живо одобравао, зато 
је и допустио, својом личном заштитом, 
да се комад изнесе пред публику. 


годност свога положаја: те исте године поднио 
је оставку. Али то му није сметало да ипак не 
узвикне: »Попео сам се на катедру непризнат, и 
силазим с ње непризнат!« — Он је рођен зато, 
да буде учитељ својих савременика; само не с 
катедре«. Прев. 

Али тај судбоносни дан однесе и са- 
храни маштања и мисли Гогољеве, оста- 
вивши му у души празноћу и горки та- 
лог разочарања, Пошто је срећно прешао 
сваку цензуру, онда страшан фијаско! 
Њега, суштог консервативца по убјеђе- 
њима, огласише за најотворенијег либе- 
рала; њега, који ће ускоро постати за- 
туцани религиозни мистичар, корили су 
готово за безбожност; напошљетку су о 
њему говорили као да је непријатељ за- 
кона и отаџбине. Све се то пронашло у 
комедији његоној. 

Писац би требао да се радује такоме 
очевидном усијеху; али он је запрепаш- 
ћен и утучен. Враћајући се из позоришта 
узвикнуо је несрећан: »Господе Боже! 
Бар да се руга један, двојица њих, па 
да им је просто; али сви, сви!« Дуго је 
затим Гогољ горко јадиковао пред својим 
пријатељима, што му публика комад грди, 
а овамо жељно чека сваку представу... 

Напошљетку, измучен и потресен, јер 
је много претрпио потоњих година, 
оде у туђину, ла се разведри и одмори. 
Поред свих претриљених незгода, Гогољ 
је ипак живо желио да пође на пут, и 

да зарони у примамљиви и још непознат 
западњачки свијет, да збаци са себе те- 
рет свакидашњих досадних утисака. 

За границом настаје нова епоха у 
његову животу. Одвојен од интереса пе- 
троградског књижевног, службеног и по- 
зоришног свијета, он је са страсним за- 
носом пустио се таласима нова живота. 
Али ма да је био далеко, ипак у њему 
гласно проговори љубав према оставље- 
ном завичају. Али и сладост успомена 
на њу, и лијеп живот овамо, и надахну- 
те, свечане пјесме отаџбини, и бујни 
уздаси, тешко јадање и незадовољство 
њоме, све је то веома природно у човјеку 
необичне јаке пријемљивости. Он је жу- 
рио да се наслади још непознаваним у- 
тисцима, путовао из једне земље у другу, 
и напошљетку се подуже задржао у Ита- 
лији, својој, како вели, »новој отаџбини«. 
Ту је било најсрећније и најведрије доба 
у његову животу, али, као што обично 
бива, кратко, и за собом повлачи суров 
раскид. Живот није сувише избашан у 
таквим раскошним добрима. Гогољу се 
није дало дуго да рони у море виших 
естетских услада, у том времену, у коме 

је радио на првој свесци »Мртвих душа«, 
на дјелу, које му је одавна била главна 
задаћа живота. 

Све је то било крајем тридесетих и 
почетком четрдесетих година. У тим го- 
динама је упечатљива природа Гогољева 
с муком подносила тешка искушења у 
животу, која су нештедљиво сипала на 
његову главу. Прво му умре пријатељ, 
Јосиф Виелгорски, даровит и симпатичан 
младић. Али у току цијеле 1839 године 
имао је Гогољ још среће, још радости и 
уживања, када су у Рим један за другим 
долазили његови пријатељи, ЛСуковски, 
Пагодин и т. д. (Ваља напоменути, да је 
Гогољ, од како је из Нежина пошао с 
другом, вазда тражио и био у колу од- 
личних пријатеља и другова по раду). 
Али и ту срећу мутила му је прије свега 
тешка и неизбјежна перспектива најпро- 
заичнијих и досадних брига за опстанак 
дугови, породица; а осим тога досађивала 
му је и бегешљивост његова. 

Он се, због сестара, враћао у Русију, 
и опет натраг у Рим, гдје је са Пановим 
и Аненковим живио, и они му помагали 
у преписивању прве свеске »мртвих душа«, 

Дошавши поново у Русију крајем 1841 
год., разиђе се са пријатељем Погодиним, 
који својим уско-практичним карактером 
разори дружбу. 

И опет се поновише непријатности око 
издавања »мртвих душа«, као оно при 
појави »Ревизора«; опет она иста зва- 
нична митарења, нарочито цензурна, јер 
чак се бунили и на сам натпис, пошто 
је душа бесмртна (нарочито је много 
трзавица Гогољ поднио због приповијетке 
о капетану Копјејкину); опет потреба 
молити и трудити високе личности, опет 
интриге, новчана питања, и напошљетку 
понова пакосна гунђања што »мртве 
душе« излазе на свијет. У исто доба 
Гогољеву душу узнсмираваху породичне 
и личне новчане незгоде и невоље. 

Пошто се штампање дјела једва отпоче 
(у Москви), он ствар преда својим при- 
јатељима, а сам опет остави отаџбину. 
Можемо споменути, да се Гогољ налазио 
у незгодну положају; удаљен од »злобе 
дана« и тадашњих интереса књижевног 
свијета, притијешњен личним везама и 
новчаним околностима, он је и нехотице 
падао у такав положај, између унакрсне 

ватре сплетака и узајамних прекора ње- 
гових пријатеља, који су, при том, држали 
сваки о себи да има право, према својим 
везама, очекивати припомоћ Гогољеву у 
сарадњи на његову журналу. 

Међутим је у Гогољевој души ојача- 
вало увјерење, да ваља сав да се преда 
»своме светоме раду« и задатку, да 
доврши » Мртве душе«. У даљим књигама 
тога дјела, желио је, да изнесе потпуног 
Руса, али. навластито све љепше и свет- 
лије особине његове природе. 

Будући, једном, болестан, тражио је 
посљедњи разрачун са животом, није 
могао а да се не осврне на пут који је 
прешао у животу и књижевном раду. 
Како се сневеселио због тобожње ни- 
штавости и бесплодности својих, у истини, 
великих творевина. Отада је често патио 
од наступа туге и очајања. Обично се 
тада одлучивао да спали своја дјела, као 
што је то већ као ђак у Нежину учинио 
са својим ирвенчетом (1829. Гогољ је 
судио, да, кад му је Бог дао позив пје- 
снички, он је дужан и да се користи 
својим даром и позивом, те да прославаљ 
Бога и да користи људима; а да за тај 

задатак имадне и моћи, он прво и прво 
мора да очисти и васпита себе искреном 
молитвом и правим хришћанским жи- 
вотом. 

Мисао о продужењу свога рада све 
јаче је везивао за питање о душевном 
спасењу, и за неке задатке свога духа. 
Али да се ти замишњљени задатци изврше, 
он мора духовно да се препороди. Мо- 
лио је Бога, да му да снаге, те да може 
достојно извршити велико дјело, које га 
чека; вјеровао је у истинитост и моћ 
своје ријечи, којој је суђено, да људима 
очи отвори. Своје досадашње радове не 
цијени веома, ништавни су му, а свом 
снагом душе тежи успламтјелој идеји сво- 
јој, — да браћи у отаџбини каже преко 
потребну, и још неслушану, ријеч. За- 
мишља грандиозну перспективу рада, ви- 
соки задатак месијанизма, ако не за 
човјечанство, а оно за драгу домовину. 

У свези за главном идејом, која је 
поплавила све његово биће, у души му 
сазријева и врши се читав морални пре- 
врат. Али ма да и нема ту некаквог 
прегона у корјену, ипак све више доби- 
јају готово искључиву снагу само неке 

стране његове духовне организације, које 
су досад биле уједначиване и млађаном 
жеђи за животом, и потребама много- 
стране артистичне природе. 

Сав тај процес извршује се крајем 
треће и готово кроз цијелу четврту де- 
ценију. Огледа се доста јасно у писмима 
и дјелима тога, посљедњег, периода, Ако 
ли она и дандањи изазивају страсна и 
бурна пребацивања, то долази прије 
свега отуда, како се гледа на ствар: или 
се у томе »прелому«, у главном, види 
брзо морално израстање унутрашњег чо- 
вјека у Гогољу, који је успио да се 
узвиси до најчистијег, светог идеализма, 
или се та криза душевна у њему гледа 
с тачке шитетног утицаја на његову тво- 
рачку снагу и моћ. 

Ван сумње је, да су потоњих десет 
година живота пјесникова жалосна слика 
лаганог, а уједно тешког и сталног фи- 
зичког опадања, упоредо са очевидним 
опадањем и дара, и са болесним напре- 
зањем вјерске екстазе. Нико од позна- 
ника Гогољевих не тврди чисто душевно 
растројство, о чему се гсворило с поу- 
здањем како за живота, тако и по смрти 

Гогољевој, али нико није одрицао ни то, 
да код њега доиста има неке јаке про- 
мјене; клице мистичног стања опажане 
су још 1885 године, а доцније, под утје- 
цајем тешких доживљаја, злослутно стра- 
ховање за вријеме опасних и тешких 
болести, па и околности у животу ван 
отаџбине могле су га све дубље заро- 
њивати у пучину мистицизма. 

Он је још дуго живио у туђини, на- 
рочито у Италији, али већ не као негда- 
шњи одушевљен обожавалац бајне при- 
роде, па ни с мислима пређашњим. Сав 
се прибрао на мислима о вјери, иривла- 
чила га Палестина, па је и рад на »мрт- 
вим душама« прекидао ради »Одабраних 
одломака из дописивања с друговима«. 

Крајем 1842 год. опет се нашао у 
Риму, камо је дошао из Гастајна са 
својим драгим Јазиковим и Ф. В. Чижо- 
вим. Тако му се испунила жеља, да с 
Јазиковим поживи у Риму. Али Јазикову 
досади пријатељева крајња непрактичност 
у ситницама свакидашњег живота, и тако 
исто, незгодна по обојицу, фантастична 
му наклоњеност према лукавим Талија- 
нима. Јазиков се растане с Гогољем. 

Међутим дође“ А. О. Смирнова, духовита 
и свјетска дама, сјајна ума, финог естет- 
ског осјећања, и нарочито религијозна. 
Гогољ се с њоме спријатељи, јер при 
свој тежњи да се осами у аналисању, и 
да се удуби у себе сама, ипак му је 
била потребна душа, способна да се 
одзове на мистичне идоле његове душе. 
У Смирновој приближно је нашао скупи 
свега, што је могао жељети. Кад се 1843 
године обоје преселише у Ницу, и на- 
ђоше тамо пријатеље Вијелгорске, њихна 
дружба доби други правац и карактер. 
Склопише најужи круг пријатељства с 
Вијелгорскима, сваки дан су заједнички 
правили шетње по обали, и артистична 
природа клицала је из Гогоља при сва- 
ком ефектном појаву јужњачке сунчане 
свјетлости на планинама. Послије дивних 
тренутака такога блаженства, које могу 
осјећати само изабране природе, Гогољ 
је часове среће настављао у друштву 
тих људи, с којима је разговор била 
права раскошност под јужним небом, и 
на погледу безгранична мора. 

Године 1844. друштванце се њихово 
растури, Смирнова оде у Париз, Гогољ 

се упути Дармштату, да буде ближе 
ХЖуковскоме, који живљаше тада у Франк- 
фурту, камо је и он хтио отићи. Жу- 
ковски је морао ићи у Берлин. Гогољ 
остане сам. Оде у Баден, и по савјету 
љекара у Остенде, гдје је опет неко 
вријеме с Вијелгорскима био. Кад се за- 
тим вратио у Франкфурт Жуковскоме, 
Гогоља је веома мучило ћутање музе 
његове, особито видећи Жуковскога у 
живљем и јачем раду. По савјету Кома 
(љекара) и Жуковског оде у Париз, да 
се освјежи за рад; али овога пута дру- 
штво Вијелгорских зажетих свјетским 
уживањем, није му користило. Вратио се 
незадовољан у Франкфурт. Стање здравља 
бјеше много горе. Тада је први пут 
спалио другу књигу »мртвих душа«; у 
томе суморном и жалосном добу замислио 
је и своје »Дописивање с друговима“, у 
стању, за које и сам Гогољ вели, да 
»објесити се или удавити, чинило му се 
као неки лијек, или олакшање«. Наставио 
је лијечење, добио је од цара, на заузи- 
мање ЛСуковског, Смирнове и Плетњева, 
трогодишњу припомоћ од три хиљаде 
рубаља. Поправи здравље, оде у Рим, 


гдје се опет осјећао задовољан; али го- 
дине и очајна боља узеше маха. 

Крајем 1846 год. бавио се »Ревизо- 
ром;« спремао га прерађена, за позорни- 
цу. Додао му »развој«, на коме се огле- 
дало његово тадашње морално стање, а 
требао је да буде искрена ријеч свему 
друштву. У оба та рада Гогољ је гледао 
извршење тајне мисије, за коју га је 
провиђење изабрало. Да своју мисао што 
боље оствари, привуче и уведе у ствар 
своје ближе и одане пријатеље. Читав 
низ писама о »Развоју Ревизора« (тако 
је назвао додатак првој комедији) почиње 
писмом његовим М. С. Шчепкину. На- 
ситно му је разјаснио, какву сврху има 
писац. Хтио је да глумац сваку ријеч 
разумије и осјећа, да залуду не пропадне 
ни најмањи умјетнички потез. Веома се 
плашио да му дјело не унакараде иред- 
стављањем. Али готово сви сарадници 
на томе послу, које је сам изабрао, за- 
препастили су се чудним захтјевима ње- 
говим. Нарочито је Шчепкин стављен у 
тежак положај због апотсозе дјелу: глу- 
мац треба да се прими улоге савршено 
невјероватне, пред публику нека не ступа 

као умјетник, него као проповједник, и 
уз то, послије комада треба да добије 
трофеје од глумаца и публике. Све то 
било је, и за писца, и за глумца, врло 
сумњива успјеха код публике. Напошљетку 
једва склонише Гогоља, особито како се 
још и Шічепкин изненадно разбоље, да 
одустане од комада. Послије је и само 
сјећање на њу мало изблиједјело. 

Бриге и рад око »Развоја Ревизора« 
падале су упоредо с другим безбројним 
бригама пословањем и узбуђењима — 
због издавања »Дописивања«. Молио је 
Плетњева, да остави своје послове, па 
да му штампа ову нову књигу, за коју 
вели да је »врло потребна, ванредно по- 
требна свакоме«. Хтио је да > Преписка 
пријатељска« штамџање » Одабраних одло- 
мака из дописивања с пријатељима« буде 
највећа тајна за пријатеље његове. Само 
је Смирнова за то знала, јер се од ње 
надало на заузимање код цензуре. Гогољ 
је желио да та књига свакоме разјасни 
његов многстодишњи унутрашњи живот, 
упућен, по наређењу одозго, само на 
добро браће. 

Али настаде 1847 година, за Гогоља 

ужасна. У мјесто очекиваних похвала и 
славе, пјесник је видио себе са свих 
страна обасипана приговорима, укорима 
и џодсмјесима. Приговоре и прекоре, 
истина, желио је и сам врло срдачно, 
према своме аскетичном гледању на сви- 
јет (міросозерцанье), али само тако, ако 
ти прекори потичу са једнаког погледа 
на свијет. Нешто сасвим друкче изиђе: 
њега нису разумјели, нити је он кога 
разумио. Говорили су и писали су му 
насупрот; али све то, почевши од гро- 
мовног писма Белинскога, дође сувише 
касно. У Гогољевој се души већ обра- 
зовало потпуно царство фантазије; и ови 
Удари, сувише жестоки, и готово без 
икакве користи, само су могли још да 
Цоврше поремећену равнотежу у њему, 

Наскоро, ипак, јак удар, нанешен су- 
РИМ друштвеним пребацивањем а нај- 
светије снове пјесникове, изазове у њему, 
њему, који је досад мислио да друштво 
поучи, страсну потребу да се исповједи, 
да се оправда, да раскрили своје нсоства- 
рене наде и тежње. Отуда се појави 
»Пишчева исповијест, прије рефлекс по- 


мућене и рањене душе Гогољеве, него 
9 

ли производ мирног и јасног посма- 
трања. 

У почетку 1848 године, Гогољ једва, 
напошљетку могаде поћи у Јерусалим куда 
је раније желио. Али свакидашњи изглед 
Јерусалима, изглед обичне вароши, није 
одговарао величанственој слици његова. 
уображења. То се може рећи и за ње- 
гове унутрашње утиске: утисци у Пале- 
стини били су врло далеко од оних, које 
је ватрено желио. 

Кад се вратио у Русију (живио је у 
Москви, и каткад ишао Смирновој, у 
Малу Русију и Одесу), радио је необично 
на свом завјетном послу, али све више 
опада тјелесно и душевно. У исто ври- 
јеме он све јаче попушта судбоносном 
упливу извјесног свештеника, Матвеја. 
Константиновског, с којим је мало раније 
дошао у додир.) Строга аскетична про- 
повијед оца Матвеја дира болну душу 


ж Тон његових писама Гогољу може се осје- 
тити у његову првом писму, у коме, (држећи се 
начелних предувјерења свога старјешине о позо- 
ришту), тврди, да ће Гогољева књига, годећи 
сујетним задовољствима, нанијети друштву вели- 
ку штету, за коју ће писац одговарати пред 
страшним судом. 

Гогољеву толико и тако, да он и поред 
свеколике побожности и поштовања према. 
црквеном пастиру, ипак једном, ужаснут, 
прекида му говор узвикнувши: »доста! 
страшно ми је и сувише!« Осјећао је 
јаку зебњу због оног свијета. Пошљедњих 
дана он је сав потонуо у мисли о пре- 
ласку у живот с оне стране гроба. 


Што је пред смрт спалио »мртве ду- 
ше«, и што је стално желио да умре, 
мротивећи се љекарима, објашњава се и 
тиме, што није вјеровао у корисност 
својих умних производа, — у њему се“ 
до пошљетка борила жива нада са гуше- 
ним очајањем, —- а и тиме, што се пла- 
шио смрти, факт психолошки потпуно 
објашњив. 


Гогољев је умро у Москви 21. фе- 
бруара 1852 год.*) На пратњи су били 


%) Тургењев је под првим утисцима на ви- 
јест о смрти Гогољевој написао »писмо из Пе- 
трограда«, које се почињало; »Гогољ умр'о!« — 
— коју руску душу не потресају ове двије ри- 
јечиг — Умро је. Наш је губитак тако тежак, 
тако изненадан, да још никако не можемо да 
вјерујемо. Баш онда, када смо се могли надати, 
да ће, напошљетку, прекинути своје дуго ћутање, 
да ће нас обрадовати, да ће превазићи наша 

9 

знатни чиновници и службеници; опијсло 
је било у цркви универзитетској; много 
свијета стекло се да учини пошљедњу 
пошту и дужност према великоме књи- 
жевнику; сахрањен је у Даниловом ма- 
настиру. Непријатељска вика убрзо у- 
мукну, и Гогољев огроман значај све јаче 
се увиђа и признаје. Данас већ нико и 
не сумња о великом значају његових 
дубоких поетских творевина. 


Дјела су Гогољева: Вечери на љетњи- 
Ковцу близу Диканке, приповијетке, (Со- 


нестрпљива надања, — допаде нам та неминовна 
вијест! — Јест, умр'о је човјек, кога сад имамо 
право, жалосно право, које нам је смрт његова 
дала, да назовемо великим; човјек, који је сво- 
јим именом означио епоху у историји наше 
књижевности, човјек којим се ми поносимо, јер 
је слава наша!...« И тај невини натпис не би 
штампан одмах, јер је цензура од неког времена 
пооштрена, па тако и према Гогољеву имену. 
Него му један пријатељ из Москве писаше: »шта! 
Гогољ мртав, а ни један петроградски лист да 
се не одзове. То је ћутање постидно«. Тургењев 
му одговорио, шта је било с овом осмртницом 
Гогољу ; пријатељ је штампа у > Московским Вје- 
домостима«, а Тургењев буде кажњен за по- 
грешку против цензурних правила. 

рочински сајам, У очи Ивањдана, Мајска 
"ноћ или утопљеница, У очи Божића итд.) 
Миргород, приповијетке, (Тарас Буљба, 
како су се посвадили Иван Ивановић и 
Пван Никифоровић и др.) ГТриповијетке, 
(Нос, Портре, Шињел...) Комедије, (Ре- 
визор, Женидба), уз то и драмски од- 
ломци, поједине сцене (као Парница, 
Одломак итд.) Мртве душе; Изабрани 
одлолцни из пријатељске преписке; Ара- 
беске, и посмртне хартије, и др. 

Биоград, К—вет-—— 


Р) ==. 


ОЦЈЕНЕ И ПРИКАЗИ 


ж Пјесме Авда Хасанбегдва Кара- 
беговића. У Биограду. Електрична штампарија 
П. Ћурчића 1902. (Може се дебити у админи- 
страцији »Кола«), — Ево нам једне одавно же- 
љене и одавно очекиване књиге пјесама! Ево нам 
»јадне сирочади« једнога милога покојника, кога 
смрт покоси у цвијету младости, у 22. години 
живота, не допустивши ни њему »дугу шарну 
са неба да свуче, дугом шарном све да их обуче«. 
Али, можда баш због тога, што су, као сироте, 
нешто сиромашније одјевене, ове су нам пјесме 
тим милије. Миле су нам, јер оне најбоље и нај- 
јасније доказују, да је млади Авдо био прави и 
истински пјесник, пјесник, који није пјевао ни 
ради славе ни ради хвале, него само ради тога 
»да му срцу одлахне у грудим'«. Држимо, да 

не ћемо претјерати, ако кажемо, да је он био је- 
дан од најискренијих наших млађих пјесника. 
Пјесме његове пуне су- осјећаја и миришу истом 
поштеном пјесничком душом. Примјера ради на- 
вешћемо само неке: 


Лишће пада са увелих грана, 
Душу моју тежак стиск'о јад — 
Надо моја, вјеро закопана 

Срце моје, шта ми радиш сад? 


Вјетар хуји са далеких страна, 
Тужна јесен однесе му над, — 
Зоро моја, срећо неснивана, 

Срце моје, шта ми радиш сад? 


Срце лршће, а леди се дућа, 
Мени више не ће пропаст' цв'јеће: 
Лист са горе отрже се млад. 


И зацвили. Да л’ га когод слуша? 
Слуша ли му когод пјесму среће, 
Срце моје, шта ми радиш сад? 


Кад јесењи вјетри дуну 

И гранчице сухе стресу; 

А са грана жуто лишће 
Кад разаспу и однесу. 
Хладни Бореј кад покида 
Мирисава перца ц'вјећу 

А кад пођу са висина 
Пахуљице да полећу. 

Кроз поноћ ће хукнут' сова 
И заграктат’ вран злокобим, 

А мирно ће сн'јег засипат' 
Јелан нови хумак гробни. 


За листом се листак спушта 
Хладног мраза прва жртва, 
Ах, и мени већ је давно — 
Давно дошла јесен мртва. 


Протекла је младост моја, 
— Моје дивно прамаљеће, 
Дрски вихор потргао 

С мојих груди сухо и'вјеће. 


Па сад стојим, ко што стоје 
Палог дрвља сухе гране; 
— Камо људи? Што не иду 
Тог мртваца да сахране? 


Оваке су му и остале пјесме, оваке и још 
љепше. Нарочито се истичу оне дуже: »Пје- 
сник«, »На мјесечини«, »Ти уживај«, »Судбини«, 
э Једном дјевојчету« и т. д. Ми их све најтоплије 
препоручујемо и надамо се да ће се ово издање 
чим прије распродати. ВАЛ 


% »Бранково Коло« доноси у свом 17 бр. 
ову оцјену : Национално осјећање од Ђорђа Бран- 
деса. Биоград. Нова електрична штампарија Петра 
Јоцковића, 1902. Стр. 67. Цијена 0.40 дин. — 
И ова је књижица дошла као наручена нашој 
омладини у добри час. Биоградски професор 
Павле Аршинов превео ју је и написао јој је 
врло згодан поговор. Ова књижица допуњује се 
са оном »Како нас дјеца уче«. У њој је преда- 
вање чувенога Ђорђа Брандеса, данског литерар- 
ног историчара и критичара, што га је држао, 

1894, у ђачком удружењу у Копенхагу. Врло је 
добро учинио преводилац, што га је превео на 
српски. Не можемо аъ да не донесемо неке мисли 
преводиочеве, које је он намијенио српској омла- 
дини у свом поговору: »Брандес је данас свјет- 
ски ауторитет, па кад је он учитељ свему сви- 
јету, што и нама не би био. У ономе што говори 
о Данској наћи ћемо по нешто, што и на наше 
прилике личи, те се тако и па туђем тијелу на- 
родном можемо поучити, да знамо, како ћемо се 
као народ лијечити. Боловати није толико зло, 
колико је зло не лијечити се и не спасавати се 
од смрти. Нико боље не може спасти друштво 
и државу од болести, него што омладина може, 
јер је њој отворен пут да се навикава и на бољи 
живот, и на бољи рад, и јер на њу свијет остаје, 
Зато омладина и јесте узданица сваком народу, 
па је и нашем. Њој нека је и упућен овај 
Брандесов говор на размишљање, јер и у нашем 
друштву има лоста болести налик на оне у 
Данској. Са зебњом погледамо на омладину, 
да ли Бе она свој задатак разумјети. Кад се при- 
тиском и наградама може ропски дух створити 
у народу што да се не може одлучном вољом 
и одушевљењем дух тај опет подићи. А тај за- 
датак, уз оно остало, остаје омладини да изврши: 
дух народни да уздигне, да унесе у њега поуз- 
дања и свјежине, и да га очистп од туђинштине, 
а поврати му оригиналност, и да покрене и 
ојача у свима крајевима парода српског неодо- 
љиву тежњу за умјетност. Другим ријечима, 
омладина треба на томе да ради, да се у народу 
српскоме пробуди и оснажи национално осјећање 
какво је у Француза и Скандинаваца«. Раедадодив. 

4- Биоградско »Коло« доноси овај кратки 
приказ: Накладом књижаре Пахера и Кисића, у 
Мостару, штампан је »Песнички зборник « угледни 
производи српског, хрватског м страног песни- 
штва. За школску и домаћу употребу саставио 
Јован Максимовић са кратким теоројским пре- 
гледом песничких врста. (На 4 стр. 577. — 
Цијена 10 динара). Дјело ово које је по технич- 
кој изради јединствено у нашој књижевности 
што служи на част књижарници и штампарији 
Пахера и Кисића, који су дали довољно доказа 
да нису жалили ни труда ни трошка да ово 
издање буде што угледније — »хоће да буде 
(вели његов уредник) домаћа поетичка лектира 
љубитеља читања; пјесничка хрестоматија за 
средњу школу и ручна књига, коју, свјесно или 
несвјесно, тражи почетник пјесник, да би се 
практичким путем обавијестио о овом или оном 
питању из области поетског стварања«. — Ко- 
лико је пак њен уредник успио да одговори так- 
вом задатку овог »Зборника«, и да ли је успио 
да »српском друштву и књижевности« пружи 
потребну књигу, »која би нас, посредством што 
веће количине добрих образаца, упознала са би- 
Һем и обликом пјесништва и његових врста, и 
која би нам дала ма и краћи, али пажње ври- 
један извод из цјелокупних дјела појединих на- 
ших пјесника« — ми ћемо о томе проговорити 
опширније другом приликом, а сада нека је дјело 
топло препоручено, 


+ Од Српске Књижевне Задруге изишло је 
ових пет књига: »Путешествије по Србији« од 

Јоакима Вујића, књига прва, са предговором Јо- 
вана Ердељановића. Књизи је додата слика Ву- 
јићева, план Биограда од 1815—1830 г. и не- 
колико слика. — 2. »Људско срце«, приповијетке 
Илије Вукићевића са опширним чланком о жи- 
воту и раду пок. Вукићевића, од Љ. Јовановића. 
— 3. »На селу и прелу«, приповијетке Паје 
Марковића — Адамова. — 4. »Чича Горијо«, 
_написао Хоноре де Балзак, превео с француског 
Јован М. Јовановић. (Преводилац је написао оп- 
ширнији предговор о животу и раду Балзакову). 
— 5. »Живот Бениамина Франклина«, с енглескога 
превео Чедомиљ Мијатовић. — Задруга ће нак- 
надно још издати двије књиге Његошевог »Шће- 
пана Малог« и Љубишина »Причања Вука Дој- 
чевића«. 


+ Као што дознајемо из приватног писма 
нашем једном пријатељу г. др. Љубомир Недић 
ради на читавој серији књижевних студија о 
српским приповједачима. Чујемо да су студије о 
Љубиши и Лазаревићу готове а на другима 
ради. Овој се вијести српска књижевност само 
радује, јер озбиљност и строго схватање литера- 
туре од стране г. Недића само је на корист 
српској књизи. 


+ У 8 броју »Срђа« изашла је красна севда- 
линска пјесма Алексе Шантића »Алабегов сев- 
дах«, а од Светозара Ћоровића цртица »Тврда 
вјера«. 

+ Милка Ковачић-Хајдинова, учитељица у 
Глини, супруга преминулог дра Анте Ковачића. 
Отвара, претплату на најзнатније дјело покојни- 
ково > герзафгафитје. Дјело ће изнијети 30 

штампаних табака у 4 свеске. Претплатна је 
цијена 3 круне 50 потура. 


4 Изишла је нова књига »Млади Ђурко- 
вићи« од Фрање Херцега, превео Јован Грчић. 
Име Фрање Херцега познато је у нашој лијепој 
књижевности из разних белетристичних, а наро- 
чито из фељтона паших политичких, листова. 
Од истог писца изишле су прије неколико го- 
дина у засебном издању »Ђурковићеве ћЋерке«. 


- У Загребу се ових дана доштампава оп- 
ширна историјска монографија о знаменитом 
»Благовјештенском Сабору«. Писац је Јова Ада- 
мовић. А ускоро ће изаћи издањем Петра Нико- 
лића и слика тога сабора, за што је тумач 
књига Адамовићева. 


+ У новој трговачкој штампарији (у Био- 
граду) штампан је »Дневник ратних биљежака«, 
са сто петнаест дана на предстражи. Успомене 
из другог српско-турског рата 1877—76 год. 
Написао Глиша Марковић, пјешадијски почасни 
мајор у пенсији. Цијена 0.80 дин. 


+ Штампана је и десета свеска »Знамени- 
тих Срба ХІХ вијека«, у којој су слике и био- 
графије : Младена Миловановића, — Симе Марко- 
вића, — Луке Вукаловића, — Његоша, — Бранка 
Радичевића и Богобоја Атанацковића. 

+ Из »Просвјетног Гласника« прештампане 
су четири композиције за мјешовити кор Ст. 
Ст. Мокрањца: »Четири српске народне обредне 
кајде« (Краљичка, Славска, На ранилу, Коледо). 
Издање је на фином картону. 

+ Из »Наставника« је отштампана распра- 
ва Рад. Васовића: »Из тектонике Балканскога 

Полуострва«. У овој расправи писац покушава 
доказати нетачност појединих мишљења у дјелу 
»Структура и подјела планина на Балканском 
Полуострву« од д-ра јована Цвијића, академика. 


+ Српска Краљевска Академија издала је: 
»Зборник за историју, језик и књижевност срп- 
скога народа. Прво одјелење Стари српски за- 
писи и натписи, скупио их и средио Љуб. Сто- 
јановић. Књига 1«. Цијена 6 дии. 


+ Изишло је прво коло »Приповиједака 
Ј. Ранковића«. Цијена 1.20 дин. 


|- По угледу на Дикенса и многе славне 
писце који су сами јавно пред публиком читали 
своја дјела, и Г. Радоје М. Домановић, наш по- 
знати приповједач и одлични сатиричар, читао 
је у недјељу 5. маја у сали Грађанске Касине у 
4 часа. по подне своју нову приповијетку > Мртво 
Море«. 

+ Приликом Гогољеве прославе о. г. пре- 
вео је то његово дјело на талијански језик Сло- 
венац И. Тринко. 

+ Из »Гласника Земаљског Музеја у Босни 
и Херцеговини« одштампана је »Флора Херце- 
говачких гробаља«, од Антона Пихлера, профе- 
сора у Мостару. 

+ У »Босанској Вили« Павле Лагарић до- 
носи биографију руског умјетника М. Матвеје- 
вића Антоколског. 

+ »Посмртна слава« зопе се нова хумо- 
реска Бранислава Ђ. Нушића што је почела да 
излази у 8 бр. »Босанске Виле«. 


+ У часопису журналиста и пјесника ру- 
ског Јеронима Јасинског (М. Бјељинског), »бже- 

мЬсячныя Сочинешл« почео је ове године изла- 
зити велики роман Лава Толстоја сина. Име 
је роману »Тражење и примирење«, а предмет 
је идеалан пропагаторски живот Толстојаца — 
шљедбеника Толстојева учења. Роман је заснован 
у велико и продужаваће се у поменутом часо- 
пису цијеле године, — Прије годину двије дана 
јавили су неки наши листови да је овај сии 
Лава Толстоја умро, но та је вијест била не- 
тачна. Тада је доисти био умро један Лав Тол- 
стој, али то бјеше син Лава Лавовича Толстоја 
(сина), а не Лава Николајевича (оца). 


+ Прошлог мјесеца прослављена је у Ру- 
сији педесетогодишњица смрти знатног руског 
писца В. А. Жуковског (1783—1852). За име 
Жуковскога везана је појава њемачког роман- 
тицизма у руској литератури. Жуковски је био 
претходник и учитељ великога Пушкина, чији 
први радови стоје у тијесној вези са слављеним 
покојником. Жуковски је, као најобразованији и 
најхуманији човјек свога времена, био васпитач 
тадашњег нашљедника пријестола а потом цара 
руског Александра 11, у чијим реформаторским 
идејама, а нарочито у слобођењу 20 милијона 
мужика много заслуга има и В, А. Жуковски. 


~ »Неиздани роман Милтонов«. Један ен- 
глески свештеник, доктор Кембричког универзи- 
тета, нашао је у Аугсбургу до данас непознат и 
неиздат роман Милтонов, који носи натпис 
»Идеална варош Сион«. Књижевни су кругови 
Лондонски веома заинтересовани вијешћу, да 
ће исти роман изаћи на свијет идуће јесени под 
редакцијом Џона Морлеја. 

4 Талијански листови што излазе у Риму 
саопштили су да је 10. 0. м. г-ца Умберта 
Грифини, пријатељица нашега нардда, држа- 
ла у свеучилишној згради предавање из срп. 
нар. књижевности, 0 женидби краља Вукашина 
са нарочитим погледом на српске народне умо- 
творине, на живот и књижевност српску уопће. 
Слушаоци, којих је било преко двије стотине, 
пратили су са највећом пажњом и интересова- 
њем говорницу, која потпуно располаже знањем 
српскога језика и познаје српску књижевност а 
уз то је веома духовита и пуна грације. — И 
по приватним вијестима, које имамо, предавање 
је постигло огроман успјех, чему се и ми од 
срца радујемо. Г-ца Грифини ће идуће године 
држати још два јавна предавања о српском на- 
роду и његовој књижевности. МИ. 


4. Од 20. марта о. г. (по новом) почео је 
да излази у Паризу мјесечни часопис »Боуапз Ку 
Меки — Ше Мезвасег Бјауе«, на чешком и 
француском језику. Годишња 'цијена је 6 Фр. 

4 Максим Горки довршио је своју нову 
комедију »Газета«, у којој црта књижевни и но- 
винарски живот у Русији. 


4- Макс Нордау доноси у »Новој Слободној 
Преси« оцјену на Бријов нов комад »[а реше 
алпје« гдје ироничким почетком диже славу овог 
француског писца да га послије пусти с висине 
а у свакидањи метеж драма што врве по буле- 
варима. Комад је у четир чина од којих три 
представљају дућан шешира и што оцјењивач 
нарочите истиче као токорсе неку успјелу нови- 
ну у Молијеровом дому. Приказујући садржај 


— 143 — 


премијере завршује Нордау, ла оваке ствари 
имају мјеста у дневним новостима локалног ди- 
јела новина а на приказ тога свијета књижевност 
не рефлектује. . 

4 Ђорђе Брандес бивши университетски 
професор и књижевни критик именован је поно- 
во за професора на универзитету у Копенха- 
гену. 


ЧИТУЉА 


Т Игњат Димић, 30, марта о. г. угасио се 
живот једнога честитог, родољубивог и заслужног 
Србина, живот пун борбе и самопрегорења — 
живот Игњата Димића. Димић је био велик ро- 
дољуб, чврст карактер и истрајан у борби за 
свој народ. Он није жудио за новцем, а није 
штедио свога здравља, већ је неуморно радио на 
бољитку свога народа. У народној срећи тражио 
је своју. Његова смрт велик је губитак за срп- 
ски народ, особито у данашње вријеме. Покојни 
Игњат родио се у Островици у Лици 1863 год., 
као син честитог срп. свештеника Исаије Димића. 
Школе је учио у Госпићу и Бечу. По свршетку 
школа био је овдје у Сарајсву професор на трго- 
вачкој школи. Овдје је почео издавати »Привред- 
ник«, лист за народ. По том оде у Загреб, гдје 
ступи код пок. Паје јовановића у редакцију 
»Србобрана«, којему бјеше један од најбољих 
сарадника. У »Србобрану« је излазило његових 
много лијепих и темељитих расправа. Послије 
Пајине смрти уређивао је »Србобран« до 1898., 
а тала мораде због слабог здравља напустити 
уредништво. Покојник је био код народа омиљен 

и уважен, те га је народ бирао 1897 г. за свог 
посланика у народни црквени сабор. Сваки ро- 
лољуб и пријатељ народа српскога довикиуће 
му на растанку ожалошћеним срцем: Вјечан ти 
спомен, врли покојниче у народу српском за 
који си радио и патио. Вјечан ти спомен! Лака 
ти црна земља! »Бос. Вила«. 

+ Гљеб Успенски. Прије кратког времена 
умр'о је у болници за душевне болести златан 
руски белетрист, журналист и романсијер Гљеб 
Успенски, у својој 61-ој години. Он је у руској 
поетичкој литератури стекао врло лијеп глас 
реалним, симпатијом проникнутим описима ни- 
жих редова друштвених, у ком је обзиру он ди- 
ректан предходник и учитељ Максима Горког. 
Књижевну је каријеру почео 1861 год. својом 
приповијетком: »Нрави Растерјајеве улице« за 
којом су доста на брзо сљедовале друге припови- 
јетке и романи од којих је најзнатнији: »Власт 
земље«. Он је 1878 год. дошао са руском војском 
у Србију и одатле слао у руске листове »Писма 
из Србије«, у којима је објелоданио своје велике 


симпатије за наш народ. Вјечан му помен. 
— 


ЛИСТОВИ 
КОЈЕ ДО сада примисмо у замјену. 


»Књижевни Лист« орган » Цетињске 
Читаонице« и »Горског Вијенца«, год. П. 
на Цетињу једаред мјесечно под уредни- 
штвом Књижевног Одбора. 


ИЗДАЊЕ И ШТАМПА ИЗДАВАЧКЕ КЊИЖАРНИЦЕ И ШТАМПАРСКО- 
УМЈЕТНИЧКОГ ЗАНОДА ПАХЕРА И КИСИЋА У МОСТАРУ. 


